Úradný vestník L 300 , 23/10/1987 S. 0034 - 0037

Fínske špeciálne vydanie: Kapitola 4 Zväzok 3 S. 0055

Švédske špeciálne vydanie: Kapitola 4 Zväzok 3 S. 0055

L 337 27/11/1987 S. 0003



Dohoda ktorou sa mení a dopĺňa Dohoda medzi Európskym hospodárskym spoločenstvom a vládou Demokratickej republiky ostrova Svätého Tomáša a Princovho ostrova o rybolove pri pobreží ostrova Svätého Tomáša a Princovho ostrova podpísaná v Bruseli 1. februára 1984 Článok 1 Príloha uvedená v článku 4 a protokol uvedený v článku 6 Dohody medzi Európskym hospodárskym spoločenstvom a vládou Demokratickej republiky ostrova Svätého Tomáša a Princovho ostrova o rybolove pri pobreží ostrova Svätého Tomáša a Princovho ostrova podpísaná v Bruseli 1. februára 1984 sa nahrádzajú zneniami priloženými k tejto dohode. Článok 2 Táto dohoda, vyhotovená v dvoch exemplároch v dánskom, nemeckom, gréckom, anglickom, francúzskom, talianskom, holandskom, portugalskom a španielskom jazyku, pričom každé z týchto znení je rovnako autentické, nadobúda platnosť v deň jej podpisu. Bude sa uplatňovať od 1. júna 1987. -------------------------------------------------- PRÍLOHA PODMIENKY VYKONÁVANIA RYBOLOVNÝCH ČINNOSTÍ PLAVIDIEL SPOLOČENSTVA V RYBOLOVNEJ ZÓNE OSTROVA SVÄTÉHO TOMÁŠA A PRINCOVHO OSTROVA 1. Postup žiadania o licencie umožňujúce plavidlám plávajúcim pod vlajkou niektorého členského štátu spoločenstva loviť ryby v rybolovnej zóne ostrova Svätého Tomáša a Princovho ostrova a vydávania týchto licencií je takýto: Príslušné orgány spoločenstva predložia prostredníctvom orgánov Komisie Európskych spoločenstiev sídliacich na ostrove Svätého Tomáša a Princovom ostrove a prostredníctvom určených orgánov ostrova Svätého Tomáša a Princovho ostrova Ministerstvu rybolovu žiadosť pre každé plavidlo, ktoré chce loviť ryby na základe tejto dohody, najmenej dvadsať dní pred dňom začiatku požadovanej doby platnosti tejto žiadosti. Žiadosti sa podávajú na formulároch, ktoré na tento účel ustanovila vláda Demokratickej republiky ostrova Svätého Tomáša a Princovho ostrova a ktorých vzor je priložený k tejto dohode. Licencie sa vydávajú pre dané plavidlo. Licencia vydaná pre jedno plavidlo môže byť a v prípade vyššej moci (force majeure) musí byť na žiadosť Komisie Európskych spoločenstiev nahradená licenciou vydanou pre iné plavidlo spoločenstva, ktoré má rovnaké charakteristiky. Orgány ostrova Svätého Tomáša a Princovho ostrova licenciu po jej podpise doručia vlastníkom lodí alebo ich zástupcom prostredníctvom orgánov Komisie Európskych spoločenstiev sídliacich na ostrove Svätého Tomáša a Princovom ostrove. Licencie musia byť po celý čas uložené na palube. 2. Licencie sa vydávajú na obdobie jedného roku a je možné ich predĺžiť. Poplatky, ktoré platia vlastníci lodí, ustanovené v článku 4 tejto dohody a uvedené v článku 1 protokolu sa stanovujú vo výške 20 ECU na tonu ulovenú v rybolovnej zóne ostrova Svätého Tomáša a Princovho ostrova. 3. Licencie sa vydávajú po tom, ako je Národnej banke ostrova Svätého Tomáša a Princovho ostrova zaplatená paušálna suma 1500 ECU na rok za každé plavidlo na lov tuniakov záťahovými sieťami vybavené mraziarenským zariadením a 200 ECU na rok za každé plavidlo na lov tuniakov udicou a šnúrami, ktorá je rovnocenná poplatkom za: - 75 ton ulovených tuniakov na plavidlo na lov tuniakov záťahovými sieťami vybavené mraziarenským zariadením a na rok, - 10 ton ulovených tuniakov na plavidlo na lov tuniakov udicou a šnúrami a na rok. 4. Na konci každého kalendárneho roku sa stanovia predbežné sumy poplatkov splatných za rybolovný rok na základe výkazov úlovkov, ktoré vypracovali vlastníci lodí a poslali ich súčasne príslušným orgánom ostrova Svätého Tomáša a Princovho ostrova a zodpovedným útvarom Komisie Európskych spoločenstiev. Príslušná suma sa zaplatí Národnej banke ostrova Svätého Tomáša a Princovho ostrova najneskôr do 31. marca bežného roku. Po overení veľkosti úlovkov zo strany odborného vedeckého orgánu v danom regióne stanoví zodpovedný útvar Komisie konečné sumy poplatkov splatných za daný rok. Stanovené konečné sumy poplatkov sa oznámia vlastníkom lodí, ktorí majú tridsať dní na vyrovnanie svojich finančných záväzkov. Ak je však táto suma nižšia než vyššie uvedený preddavok, výsledný zostatok sa vlastníkovi lodí nevracia. 5. Pred nadobudnutím platnosti tejto dohody predložia orgány ostrova Svätého Tomáša a Princovho ostrova oznámenie o opatreniach na platenie poplatkov, najmä čísla účtov a meny, ktoré sa majú používať. 6. Plavidlá spoločenstva pri každom vstupe do rybolovnej zóny ostrova Svätého Tomáša a Princovho ostrova, alebo pri každom odchode z nej, oznámia veľkosť úlovku, ktorý v tom čase vezú na palube, rádiovej stanici na ostrove Svätého Tomáša a Princovom ostrove. Volací znak sa oznámi vlastníkom lode pri vydaní licencie. Plavidlo, ktoré je pristihnuté pri vykonávaní rybolovu bez toho, aby oznámilo svoju prítomnosť rádiostanici na ostrove Svätého Tomáša a Princovho ostrova, sa považuje za plavidlo bez licencie. Na žiadosť orgánov ostrova Svätého Tomáša a Princovho ostrova plavidlá umožnia vstup pozorovateľov na palubu. Pozorovatelia by na palube nemali zostať dlhší čas, než je potrebné na vykonanie kontroly úlovku na mieste. 7. Ak sa plavidlám spoločenstva poskytnú rybolovné možnosti určené pre trawlery vybavené mraziarenským zariadením v súlade s druhým pododsekom článku 1 protokolu, tieto plavidlá nie sú oprávnené vykonávať rybolovné činnosti v rámci 12-míľového pásma a môžu byť požiadané, aby kvôli splneniu miestnych požiadaviek vyložili časť svojho úlovku. ŽIADOSŤ O LICENCIU NA RYBOLOV 1. Platná od:… do:… 2. Názov plavidla:… 3. Názov vlastníka lode:… 4. Prístav, v ktorom je plavidlo zaregistrované a registračné číslo:… 5. Typ rybolovu:… 6. Povolený rozmer ôk sietí:… 7. Dĺžka plavidla:… 8. Šírka plavidla:… 9. Brutto registrovaná tonáž:… 10. Objem skladovacích priestorov:… 11. Výkon motora:… 12. Typ konštrukcie:… 13. Obvyklý počet námorníkov na palube:… 14. Rádiové/elektrické vybavenie:… 15. Meno kapitána:… Pravdivosť vyššie uvedených informácií je výhradnou zodpovednosťou vlastníka lode alebo jeho zástupcu. Dátum predloženia žiadosti:… -------------------------------------------------- PROTOKOL stanovujúci povolenia na rybolov a finančnú kompenzáciu na obdobie od 1. júna 1987 do 31. mája 1990 Článok 1 Od 1. júna 1987 na obdobie troch rokov sa počet povolení na rybolov vydaných podľa článku 2 tejto dohody stanovuje na 52 plavidiel na lov tuniakov záťahovými sieťami vybavených mraziarenským zariadením a 10 plavidiel na lov tuniakov udicou a šnúrami v čerstvom stave. Okrem týchto povolení a na žiadosť spoločenstva môžu byť vydané licencie pre iné kategórie rybárskych plavidiel za podmienok, vzťahujúcich sa na rybolovné činnosti a finančné opatrenia, o ktorých bude rozhodnuté. Článok 2 Finančná kompenzácia uvedená v článku 6 tejto dohody na obdobie uvedené v článku 1 je rovná 1425000 ECU a je splatná v troch ročných splátkach. Táto suma pokrýva rybolovné činnosti s úlovkom až do 9500 ton za rok; ak veľkosť úlovku plavidiel spoločenstva v rybolovnej zóne ostrova Svätého Tomáša a Princovho ostrova toto množstvo prekročí, vyššie uvedená suma sa primerane zvýši. Bez ohľadu na skutočnú veľkosť úlovku je však výška finančnej kompenzácie obmedzená na 2000000 ECU na dobu trvania platnosti tohto protokolu a je splatná v rovnakých ročných splátkach. Článok 3 Spôsob, akým sa kompenzácia uvedená v článku 2 použije, je výhradnou zodpovednosťou vlády Demokratickej republiky ostrova Svätého Tomáša a Princovho ostrova. Táto kompenzácia sa zaplatí na účet otvorený v Národnej banke ostrova Svätého Tomáša a Princovho ostrova. Článok 4 Spoločenstvo prispeje aj sumou do450000 ECU na financovanie vedeckého a technick ého programu na ostrove Svätého Tomáša a Princovom ostrove zameraného na zlepšenie informovanosti o zdrojoch rybolovu v rámci rybolovnej zóny ostrova Svätého Tomáša a Princovho ostrova. Tento príspevok sa použije na: 1. uskutočnenie prieskumnej plavby, ktorej cieľom je prehĺbiť znalosti o zdrojoch kôrovcov; 2. pokrytie nákladov na účasť ostrova Svätého Tomáša a Princovho ostrova v týchto medzinárodných orgánoch: Regionálny výbor pre rybolov v Guinejskom zálive a ICCAT; 3. pokrytie nákladov na účasť na medzinárodných rokovaniach o rybolove. Táto suma sa poskytne Ministerstvu rybolovu. Príslušné orgány ostrova Svätého Tomáša a Princovho ostrova pošlú Komisii stručnú správu o výsledkoch prieskumnej plavby kvôli prehĺbeniu znalostí o kôrovcoch. Článok 5 Ak spoločenstvo nevykoná platby ustanovené v tomto protokole, platnosť dohody o rybolove sa pozastaví. --------------------------------------------------